# Belugyminiszterium Közfoglalkoztatási Helyettes Államtitkárság

**Közfoglalkoztatási Helyettes Államtitkárság**

**Közfoglalkoztatási Stratégiai és Koordinációs Főosztály**

**Tervezési segédlet**

**az országos közfoglalkoztatási programok**

**2025. évi tervezésével és a kérelem benyújtásával kapcsolatban**

1. **Jogszabályi háttér**

* 1991. évi IV. törvény a foglalkoztatás elősegítéséről és a munkanélküliek ellátásáról (a továbbiakban: Flt.)
* 2000. évi C. törvény a számvitelről
* 2003. évi CXXV. törvény az egyenlő bánásmódról és az esélyegyenlőség előmozdításáról
* 2007. évi LXXX. törvény a menedékjogról
* 2007. évi CLXXXI. törvény a közpénzekből nyújtott támogatások átláthatóságáról
* 2009. évi LXXVI. törvény a szolgáltatási tevékenység megkezdésének és folytatásának általános szabályairól
* 2010. évi LXXV. törvény az egyszerűsített foglalkoztatásról
* 2011. évi CVI. törvény a közfoglalkoztatásról és a közfoglalkoztatáshoz kapcsolódó, valamint egyéb törvények módosításáról (a továbbiakban: Kftv.)
* 2011. évi CLXXV. törvény az egyesülési jogról, a közhasznú jogállásról, valamint a civil szervezetek működéséről és támogatásáról
* 2011. évi CLXXIX. törvény a nemzetiségek jogairól
* 2011. évi CLXXXIX. törvény Magyarország helyi önkormányzatairól
* 2011. évi CXCI. törvény a megváltozott munkaképességű személyek ellátásairól és egyes törvények módosításáról
* 2011. évi CXCV. törvény az államháztartásról
* 2011. évi CCVI. törvény a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról
* 2012. évi I. törvény a munka törvénykönyvéről
* 2013.évi V. törvény a Polgári Törvénykönyvről (a továbbiakban: Ptk.)
* 2013. évi LXXVII. törvény a felnőttképzésről
* 2015. évi CXLIII. törvény a közbeszerzésekről (a továbbiakban: Kbt.)
* 2016. évi CL. törvény az általános közigazgatási rendtartásról
* 2017. évi I. törvény a közigazgatási perrendtartásról
* 2017. évi CL. törvény az adózás rendjéről
* 2018. évi LII. törvény a szociális hozzájárulási adóról
* 2019. évi LXXX. törvény a szakképzésről
* 2020. évi CXXXV. törvény a foglalkoztatást elősegítő szolgáltatásokról és támogatásokról, valamint a foglalkoztatás felügyeletéről
* 2023. évi CIII. törvény a digitális államról és a digitális szolgáltatások nyújtásának egyes szabályairól (a továbbiakban: Dáptv.)
* 89/1995. (VII. 14.) Korm. rendelet a foglalkozás-egészségügyi szolgálatról
* 284/1997. (XII. 23.) Korm. rendelet térítési díj ellenében igénybe vehető egyes egészségügyi szolgáltatások díjáról
* 375/2010. (XII. 31.) Korm. rendelet a közfoglalkoztatáshoz nyújtható támogatásokról (a továbbiakban: 375/2010. (XII. 31.) Korm. rendelet)
* 170/2011. (VIII. 24.) Korm. rendelet a közfoglalkoztatási bér és a közfoglalkoztatási garantált bér megállapításáról
* 368/2011. (XII. 31.) Korm. rendelet az államháztartásról szóló törvény végrehajtásáról
* 4/2013. (I. 11.) Korm. rendelet az államháztartás számviteléről
* 290/2014. (XI. 26.) Korm. rendelet a kedvezményezett járások besorolásáról
* 320/2014. (XII. 13.) Korm. rendelet az állami foglakoztatási szerv, a munkavédelmi és munkaügyi hatóságok kijelöléséről, valamint e szervek hatósági és más feladatainak ellátásáról
* 105/2015. (IV. 23.) Korm. rendelet a kedvezményezett települések besorolásáról és a besorolás feltételrendszeréről
* 67/2015. (III. 30.) Korm. rendelet az állami foglalkoztatási szervként eljáró járási (fővárosi kerületi) hivatalok általánostól eltérő illetékességi területéről
* 451/2016. (XII.19.) Korm. rendelet az elektronikus ügyintézés részletszabályairól (a továbbiakban: 451/2016. (XII.19.) Korm. rendelet)
* 424/2017. (XII. 19.) Korm. rendelet az elektronikus közbeszerzés részletes szabályairól
* 11/2020. (II. 7.) Korm. rendelet a felnőttképzésről szóló törvény végrehajtásáról
* 12/2020. (II. 7.) Korm. rendelet a szakképzésről szóló törvény végrehajtásáról
* 100/2021. (II. 27.) Korm. rendelet a foglalkoztatást elősegítő szolgáltatásokról és támogatásokról
* 568/2022. (XII. 23.) Korm. rendelet a fővárosi és vármegyei kormányhivatalokról, valamint a járási (fővárosi kerületi) hivatalokról

## A támogatás célja

Az Országgyűlés az értékteremtő közfoglalkoztatás jogi kereteinek megteremtése és a munkaképes lakosság munkához juttatása, az álláskeresők foglalkoztatásának elősegítése érdekében megalkotta a Kftv.-t.

A Kormány az Flt.-ben kapott felhatalmazás alapján, a közfoglalkoztatás munkanélküliség csökkentésére alkalmas egységes rendszerének létrehozása, az elmaradott térségek felzárkóztatását célzó közfeladatok ellátásának ösztönzése, valamint az erre a célra szolgáló pénzügyi keret hatékonyabb felhasználása érdekében a 375/2010. (XII. 31.) Korm. rendeletben szabályozta a közfoglalkoztatáshoz nyújtható támogatások formáit és feltételeit, valamint egyes eljárásra vonatkozó rendelkezéseket.

A rendelet értelmében az országos közfoglalkoztatási program támogatható, amennyiben az **az Országgyűlés vagy a Kormány által meghatározott cél elérésére irányul**, és a 375/2010. (XII. 31.) Korm. rendelet 6. § (1)‑(1a) bekezdésében meghatározott személyi kör közfoglalkoztatása valósul meg.

1. **Az országos közfoglalkoztatók köre**

Közfoglalkoztatási támogatást a Kftv.-ben felsorolt közfoglalkoztatók igényelhetnek, a törvényben meghatározott tevékenységekre vonatkozóan. 2025. évben az alábbi országos közfoglalkoztatók bevonásával indulnak az országos közfoglalkoztatási programok:

* vízügyi igazgatóságok;
* vízgazdálkodási társulatok;
* állami erdőgazdaságok;
* magyar közútkezelő;
* vasúti pályahálózat-működtetők;
* rendészeti szervek;
* katasztrófavédelmi szervek;
* Magyar Honvédség;
* büntetés-végrehajtási szervek;
* nemzeti park igazgatóságok;
* egyéb költségvetési szervek;
* egyházi jogi személy, belső egyházi jogi személy
* közhasznú jogállású
* civil szervezetek.

A 2025. évben nem igényelhet támogatást olyan új közfoglalkoztató, aki a 2024. évben nem indított országos közfoglalkoztatási programot.

1. **A kérelem**
2. **A Kérelem benyújtása**

Az országos közfoglalkoztatási programok támogatásának igénylése a 2025. évben is **kérelem útján** történik.

* A közfoglalkoztató az előzetes kérelmét/tervét a KTK rendszerben rögzíti, majd a Dáptv.-ben, valamint a 451/2016. (XII. 19.) Korm. rendeletben meghatározottak alapján az illetékes kormányhivatal foglalkoztatási főosztályához nyújtja be.
* A kormányhivatal foglalkoztatási főosztálya/a kormányhivatal ügyben eljáró főosztálya – az esetleges hiánypótlásokat, további egyeztetéseket követően – az előzetes kérelem alapján elkészíti javaslatát a Belügyminisztérium (a továbbiakban: BM) részére.
* A BM Közfoglalkoztatási Stratégiai és Koordinációs Főosztálya a beérkezett javaslatokat ellenőrzi, a szükséges egyeztetéseket lefolytatja, majd elkészíti a támogatási döntések felterjesztését.
* Ezután a Belügyminiszter dönt az országos közfoglalkoztatási programokat illetően. A miniszteri döntést követően történik a végleges kérelem benyújtása a kormányhivatal foglalkoztatási főosztályára.

1. **A program időtartama**

**A közfoglalkoztatásra rendelkezésre álló Start-munkaprogram előirányzat korlátozott mértékére figyelemmel szigorú keretgazdálkodást alkalmaz a 2025. évben is a BM. Ennek megfelelően az országos közfoglalkoztatási programok legkorábban 2025. március 1. napjától indíthatók, és legfeljebb 2025. augusztus 31-ig tarthatnak.** A programok folytatásáról, a források rendelkezésre állása esetén BM a kormányhivatalok útján tájékoztatni fogja valamennyi érintett közfoglalkoztatót.

1. **A támogatott foglalkoztatásra, létszámokra vonatkozó szabályok**

**A foglalkoztatás az álláskeresők és a foglalkoztatást helyettesítő támogatásra jogosult személyek esetén napi 6-8 órás munkaidőben,** illetve a megváltozott munkaképességű személyek ellátásáról szóló törvény szerinti **rehabilitációs ellátásban részesülő személyek esetén napi 4-8 órás munkaidőben történhet**.

A 2025. évi közfoglalkoztatási programok **tervezése során** nagy körültekintéssel **vegyék figyelembe** a 375/2010. (XII. 31.) Korm. rendelet 6/A. § (4) bekezdését, hangsúlyosan a **munkaerő-kereslet és kínálat helyi jellemzőit**, **a térség foglalkoztatási helyzetét és munkanélküliségi mutatóit**, továbbá az eddig **megvalósított programok munkaerőigényeinek feltöltési tapasztalatait**.

**A létszám meghatározásánál** szükséges figyelembe venni, hogy **20 fő közfoglalkoztatotti létszámig 1 fő adminisztrátor támogatása igényelhető, és minden további 20 fő közfoglakoztatott után további 1-1 fő adminisztrátor vonható be.** Magasabb adminisztrátori létszám igénylése esetén indokolás szükséges.

**10 fő közfoglalkoztatott után 1 fő brigádvezető/munkavezető foglalkoztatásához igényelhető támogatás. Kisebb létszámú csoport irányításához is van lehetőség** **brigádvezető/munkavezető támogatására, azonban ahhoz a körülmények bemutatásával külön indokolás szükséges.**

**A létszám tervezése során** az országos közfoglalkoztatóknak a közfoglalkoztatási programjuk **2024. április 1. és 2024. szeptember 30. közötti átlaglétszámát** kell alapul venniük, **a BM által megadott létszámadatok alapján**. **Ettől magasabb létszámot tervezni kizárólag indokolt esetben, a kormányhivatal előzetes hozzájárulásával lehet. A programok – különösen a nagy létszámú programok – tervezése során kiemelt figyelmet szükséges fordítani arra, hogy a tervezett létszám megfelelően igazodjon a tervezett tevékenységhez, a munkafeladatok nagyságrendjéhez. A létszámot úgy kell megtervezni, hogy a munkatervben meghatározott feladatok végrehajtása a napi munkaidő kihasználtságát biztosítsa.**

1. **Képzés biztosítása**

A 375/2010. (XII. 31.) Korm. rendelet 6. § (2) bekezdés *a)* pontja szerint országos program esetében támogatás a közfoglalkoztató részére abban az esetben nyújtható, ha a közfoglalkoztató a munkavégzéshez kapcsolódóan **foglalkoztatást elősegítő képzés** lehetőségét biztosítja. **A képzés megnevezése, a képzési létszám és a képzés időtartamának tervezése nélkül országos közfoglalkoztatási program megvalósítása nem támogatható**. Indokolt esetben a közfoglalkoztató által megvalósított és finanszírozott **belső képzés is elfogadható** a program képzési elemének teljesítéseként.

A **munka- és tűzvédelmi oktatást** is szükséges **tervezni és feltüntetni**, ez azonban nem minősül a jogszabály által elvárt foglalkoztatást elősegítő képzésnek.

1. **A program keretében elszámolható költségek és a tervezés szabályai**
2. **Elszámolható és nem elszámolható költségek**

A Korm. rendelet alapján 2025. évben **elszámolható költségek körét a tervezési segédlet *1. számú melléklete* tartalmazza**.

**Nem elszámolható költségek:**

* tanácsadói díjak, olyan vállalkozási tevékenységek díjai, amelyek a tárgyi eszköz használhatóságát érdemben nem növelik, vagy amelyeket közfoglalkoztatás keretében is el lehet végezni (ez utóbbiakat nem az Sztv. alapján kell kizárni a támogatható költségek közül, hanem azért, mert ellentétesek a közfoglalkoztatási támogatás céljával);
* tárgyi eszköz beszerzése esetén a 400 000 Ft bekerülési értéket meghaladó költség;
* ingatlan bérleti díja (pl.: telephelyek, állattartásra alkalmas telephely, irodák, raktárak stb.);
* képzési költség (pl. javítóvizsga költsége, a képzésben részt vevők útiköltsége is);
* banki költségek;
* számítógép, telefonkészülék (kivétel az *1. sz. mellékletben* a szervezési költségeknél megjelölt esetben), fénymásoló, fényképezőgép és egyéb informatikai, híradástechnikai eszköz, ill. alkatrészeik, valamint szoftverek beszerzési költsége; kivéve abban az esetben, ha a program speciális jellege megkívánja, vagy gazdasági számítással alátámasztva megindokolják, hogy a bérlés többe kerül, mint a vásárlás;
* telefonálás költsége, kivétel a szervezési költségeknél megjelölt esetben;
* céges autó fenntartásának költsége (kivétel az *1. sz. mellékletben* a munkásszállítás költségénél, valamint a szervezési költségeknél megjelölt esetekben), céges autó alatt a közfoglalkoztató tulajdonában lévő személygépkocsit értünk;
* közfoglalkoztatott saját gépjárművének használata munkavégzés céljából, ideértve az üzemanyagot is;
* közbeszerzési eljárás díjai;
* hatósági eljárások díjai (kivétel az *1. sz. mellékletben* az egyéb költségeknél a hatósági engedélyezés vonatkozásában megjelölt esetben);
* munka- és balesetvédelmi oktatás, elsősegélynyújtó képzés költsége;
* a tűzvédelmi oktatás költsége; munkaköri alkalmassági vizsgálat (kivétel az *1. sz. mellékletben* a foglalkozás-egészségügyi vizsgálat térítési díjánál megjelölt esetben);
* szakképzési hozzájárulás;
* megbízási díj;
* táppénz;
* épületfelújításhoz kapcsolódó költségek,
* saját könyvelő, vagy külső cég általi könyvelés költsége.

1. **A tervezés szabályai**

**A költségvetés tervezését indokolni kell,** különösen a munkaeszközök (gépek, készülékek, berendezések) beszerzését, illetve jelentősebb mennyiségben beszerzésre tervezett anyag esetén az anyagköltségeket. A közfoglalkoztatók által beszerezni kívánt **eszközöknél minden esetben vizsgálni szükséges az előző évek beszerzéseit.** A kérelmek vizsgálata során kiemelt figyelmet kell fordítani a felhalmozási és működési költségigények megalapozottságának megállapítására, és szükség esetén az igény megfelelő alátámasztása érdekében kiegészítő indokolást, esetleg további dokumentumok csatolását kell kérni a közfoglakoztatótól. **A nem megalapozott igény** (például a tervezett tevékenyéghez nem kapcsolódó beszerzés) **nem támogatható**.

**A közvetlen- és anyagköltségekhez igényelhető támogatás maximális mértéke nem haladhatja meg** a közfoglalkoztatási bérhez és az ahhoz kapcsolódó szociális hozzájárulási adóhoz igényelt támogatás **10%-át, a vízügyi igazgatóságok közfoglalkoztatási programjai esetében a 18%-át.**

Közvetlen költség alatt az *1. sz. mellékletben* meghatározott, a munkaruha és egyéni védőeszköz költségét, a munkába járással kapcsolatos utazási költség foglalkoztatót terhelő költségét, a munkásszállítás költségét, a foglalkozás-egészségügyi vizsgálat térítési díját, valamint az egyéb költségek körébe tartozó, a munkavégzéshez nélkülözhetetlen munkaeszközök költségét kell érteni.

A **szervezési költség maximális mértéke** nem haladhatja meg a közfoglalkoztatási bérhez és az ahhoz kapcsolódó szociális hozzájárulási adóhoz igényelt támogatás **1,5%**-át.

Az országos közfoglalkoztatási programokban **támogatás csak új gép, műszaki berendezés, felszerelés, gyártóeszköz beszerzésére igényelhető**.

**Új gép, műszaki berendezés, felszerelés, gyártóeszköz:** kizárólag új, a kérelem benyújtása előtt még nem használt, üzembe nem helyezett műszaki berendezés, gép, egyéb berendezések, felszerelések, amelyekkel nem folytattak üzemszerű gyártási tevékenységet, függetlenül a gyártási évtől.

A programban **nem vásárolható eszköz, anyag, segédanyag, szolgáltatás közfoglalkoztatási jogviszonyban foglalkoztatott személytől**, valamint a programot megvalósító **közfoglalkoztatóval közfoglalkoztatási jogviszonyban álló közfoglakoztatott házastársától, egyenes ági hozzátartozójától**.

Az országos közfoglalkoztatási programokban **beszerezhető eszközök bekerülési értéke** (az üzembe helyezésig felmerült összes költség) **nem haladhatja meg a 400 000 Ft-ot**. Az eszközbeszerzés értékhatárát meghaladó eszköz tervezése esetén az **értékhatáron felüli összeg önerőből** finanszírozható, amely közfoglalkoztatásból származó bevétel is lehet. **Amennyiben a 400 000 Ft-nál magasabb bekerülési értékű eszköz beszerzésére részben közfoglalkoztatási támogatás terhére kerül sor,** **intézkedni szükséges az** **elidegenítési és terhelési tilalom előírására a hatósági szerződésben**.

A programban elszámolható költségek tervezésekor **az ólmozatlan motorbenzin és a gázolaj esetében a Nemzeti Adó- és Vámhivatal által 2024. november hónapra megállapított üzemanyagárat alkalmazhatják a közfoglalkoztatók.**

1. **Költségek közötti átcsoportosítás, költségek elszámolása**

Amennyiben a programidőn belül a működési célú és felhalmozási költség egyes költségelemei között átcsoportosítás válik szükségessé, vagy a tervezetthez képest más eszköz/anyag szükségessége merül fel, úgy ezt a közfoglalkoztatónak a költség felmerülése előtt – kellően indokolva – előzetesen kérelmezni és engedélyeztetni kell az illetékes vármegyei, illetve fővárosi kormányhivatal (a továbbiakban: kormányhivatal) ügyben eljáró főosztályánál.

**A költségek közötti átcsoportosításhoz a hatósági szerződés módosítására van szükség, amely főszabály szerint a program időtartamának feléig, de indokolt esetben a program teljes ideje alatt kérhető és engedélyezhető**. A program „félidejét” követően történő költségátcsoportosítás lehetőségét minden esetben egyedileg kell vizsgálni. Tekintettel arra, hogy a kérelem elválaszthatatlan része a hatósági szerződésnek, úgy abban az esetben, ha más anyag, vagy eszköz, stb. kerül beszerzésre, az csak akkor számolható el, ha a hatósági szerződés előzetesen ennek megfelelően módosításra került.

**A működési célú költségek közül a munka- és védőruházatra, egyéni védőeszközökre, valamint a munkavégzéshez elengedhetetlen munkaeszközökre fordított költségekkel a program feléig el kell számolni**, de az elszámolás időtartama közbeszerzés, engedélyeztetés, vagy bármilyen külső, elháríthatatlan akadály miatt **kérelemre hosszabbítható**. A kérelem benyújtásának elmaradása esetén a kifizetett támogatás visszakövetelésre kerül.

**A működési célú és felhalmozási költségek** **végső elszámolása a hatósági szerződésben rögzített – vagyis nem a ténylegesen felhasznált – bérköltségtámogatáshoz viszonyítva történik.**

1. **Kérelemhez csatolandó dokumentumok**

Felhívjuk a figyelmet, hogy a hivatkozott szolgáltatások és eszközök beszerzésére a Kbt. rendelkezései az irányadók. A közbeszerzési értékhatár (mindenkori mértékét a Magyarország tárgyévi központi költségvetéséről szóló törvény szabályozza) alatti szolgáltatás- és eszközvásárlás esetén, ha

* az eszköz, illetve szolgáltatás egyedi beszerzési értéke **eléri vagy meghaladja a bruttó 400 000 Ft-ot, három árajánlat csatolása kötelező,**
* az eszköz, illetve szolgáltatás egyedi beszerzési értéke **nem éri el a bruttó 400 000 Ft-ot**, azonban tekintettel a beszerzendő mennyiségre, a beszerzés összértéke meghaladja a bruttó 2 000 000 Ft-ot, **három árajánlat csatolása kötelező**,
* az eszköz, illetve szolgáltatás egyedi beszerzési értéke nem éri el a bruttó 400 000 Ft-ot, és a beszerzendő mennyiség alapján az összérték nem haladja meg a 2 000 000 Ft-ot, abban az esetben **legalább egy árajánlat csatolása szükséges.**

A kérelemben tervezett költségeket minden esetben alá kell támasztani, erre szolgálnak az árajánlatok. Amennyiben a termék vagy szolgáltatás egyedi beszerzési értéke nem éri el a bruttó 400 000 Ft-ot, és a beszerzendő mennyiség alapján az összérték nem haladja meg a 2 000 000 Ft-ot, abban az esetben árajánlatként elfogadható az értékesítő hivatalos weboldaláról letöltött, a termék vagy szolgáltatás beazonosításra szolgáló adatait, valamint letöltés dátumát egyértelműen, jól láthatóan tartalmazó dokumentum.

**Nem minősül érvényes ajánlatnak** a közfoglalkoztató vezető tisztségviselője, tulajdonosa, a képviseletére jogosult kapcsolattartó, továbbá, ezen személyek Ptk. 8:1. § (1) bekezdése 2. pontjában meghatározott hozzátartozói tulajdonában vagy irányítása alatt álló vállalkozás által benyújtott ajánlat.

**Az árajánlatokat már a munkaanyag mellé kell csatolni! Az ajánlatokat a programtervvel együtt rögzíteni kell a KTK-ban, papír alapon csatolni nem szükséges.**

Ha a közfoglalkoztató több helyszínen, **a székhelyén, telephelyén kívüli, nem a saját tulajdonát képező ingatlanon** valósít meg közfoglalkoztatást (foglalkoztatási pont), **a közfoglalkoztatás jogszerűségét,** **az ingatlan közfoglalkoztatás céljára történő jogszerű használatát igazoló dokumentumokat** (pl. együttműködési megállapodás, egyéb szerződés, nyilatkozat) is fel kell tölteni a KTK rendszerben a munkaanyag mellékleteként. A szükséges dokumentumok hiányában a program nem indítható.

1. **Előleg** **elszámolása és mértéke**

A támogatás összegéből előleg igényelhető bérköltségre, közvetlen- és anyagköltségre, valamint szervezési költségre az alábbi feltételekkel:

Bérköltség előleg:

* A közfoglalkoztatási bérhez és az ahhoz kapcsolódó szociális hozzájárulási adóhoz nyújtott támogatás esetében az előleg összege a megítélt támogatás legfeljebb 2 hónapra jutó összege lehet.
* A bérköltségre nyújtott előleggel az utolsó három hónapban kell elszámolni.

Közvetlen- és anyagköltség, valamint szervezési költségre adott előleg:

* Támogatási jogcímenként kell megállapítani.
* A támogatására megítélt összeg legfeljebb 70%-áig igényelhető előleg a program indításához, az elengedhetetlenül szükséges eszközök beszerzésére.
* Az előleggel a program feléig kell elszámolni a hatósági szerződésben foglaltak szerint. Az időtartam a közbeszerzés, engedélyeztetés, vagy bármilyen külső, elháríthatatlan akadály miatt hosszabbítható, de legkésőbb az utolsó elszámolással egyidejűleg meg kell valósulnia.
* Az előleggel történt elszámolást követően újabb előleg nem folyósítható.

**A 2025. évi országos közfoglalkoztatási programok indítását megelőző feladatok ütemezése**

1. **A programtervek részletes kidolgozása, mellékleteinek elkészítése és feltöltése a KTK rendszerbe**

Felelős: közfoglalkoztatók és a kormányhivatalok foglalkoztatási főosztályai

Határidő: 2025. január 17.

1. **A kérelmek, valamint azok összesítésének felterjesztése javaslattal és indokolással ellátva a Belügyminisztérium irányába**

Felelős: kormányhivatalok foglalkoztatási főosztályai

Határidő: 2025. február 7.

1. **A kormányhivatalok kiértesítése miniszteri döntésről**

Felelős: BM KHÁT Közfoglalkoztatási Stratégiai és Koordinációs Főosztály

Programkoordinációs Osztály

Határidő: 2025. február14.

1. **Az országos közfoglalkoztatási programok indulása**

Felelős: kormányhivatalok foglalkoztatási főosztályai, járási hivatalok foglalkoztatási osztályai és a közfoglalkoztatók

Határidő: 2025. március 1.

Budapest, 2024. október „ .”

Közfoglalkoztatási Helyettes Államtitkárság

Melléklet:1. számú melléklet – Elszámolható költségek a 2025. évi országos közfoglalkoztatási programok esetén, a KTK rendszer költség jogcímei alapján